**JOHAN SVELE**

**Historikk**

Personalia

Johan Svele ble født i Stavanger 14. Februar 1931. Sine barneår tilbrakte han i Stavanger, men da hans far etablerte Holmestrand Sardine Co AS., tilbrakte familien ofte somrene i Holmestrand. Imidlertid vokste den nystartede sardin industrien raskt, og familien Svele flyttet til Snekkestad. Johan gikk sine første skoleår i Stavanger, men da de kom til Våle, ble Grette skole neste stopp i utdanningen.

I 1942 kjøpte far Svele en gård i Hillestad, og både Hegg og Odderud skole ble Johans læresteder. I 1945 flyttet familien til Mulvika for å komme nærmere fabrikken.

Senere fullførte Johan Den Tordensjoldske Skole i Holmestrand og senere Handelsgymnasiet i Drammen.

Etter fullført militærtjeneste som MP i Tysklands Brigaden, gjennomførte han Hermetikk fagskolen i Stavanger i 1953, forøvrig sammen med sin bror Tor.

Johan var eldst av 5 søsken.

Rotarianeren

Johan Svele ble opptatt som medlem i Holmestrand Rotary klubb i 1958. Han er idag vårt eldste medlem, og den med lengst ansiennitet i klubben, hele 57 år.

Johan har i hele denne tiden vært et aktivt medlem, og innehatt mange verv.

I 1966/67 var han President.

Johan forteller at hans medlemskap i Rotary ble til stor hjelp da han som Markedsjef i Holmestrand Sardine Co., skulle forsøke å finne partnere for distribusjon av sardiner i USA.

Industrimannen

Johan ble født inn i en blomstrende hermetikk industri på sør- Vestlandet i 30-årene. Hans far var en svært aktiv industribygger og hadde avtaler med leverandører av sardiner både i Norge, Sverige og Finland.

I 1932/33 etablerte han så Holmestrand Sardine Co AS, som helt frem til 1990 styrte sin virksomhet fra Mulvika i Holmestrand.

For sønnene i familien Svele ble Hermetikk industri derfor en naturlig start på yrkes livet. Johan og broren Tor utdannet seg spesielt innen dette fagfeltet.

Frem til 1959 hadde Holmestrand Sardine Co og Bjelland AS samarbeidet om produksjon og distribusjon av sine produkter. Nå var imidlertid tiden inne for Holmestrands bedriften til å overta Marked og Salg selv.

Johan fikk dette oppdraget, og han fikk ganske raskt på plass avtaler med flere firma som ønsket å distribuere deres sardiner/hermetikk. Allerede i 1960 fikk Johan på plass en svært viktig avtale med Atalanta Trading Corp. I USA. Dette viktige fotfestet medførte at de senere opprettet sitt eget salgskontor i New York.

Johan overtok ansvaret for Holmestrand Sardine Co., og etableringen av Peter Pan produktene med den kjente logoen, ble en suksess.

I 1965 sluttet man å produsere i Holmestrand, og gjennom en turbulent periode i hele hermetikk industrien i 70- årene, ble Holmestrand Sardine Co., innstilt, og virksomheten ble en del av Norway Foods, lenge under ledelse av Johan.

I 1995 ble Norway Foods kjøpt opp av Orkla Foods, og H.S. Co er ikke lenger operativ.

På den mest aktive perioden var det ca 100 ansatte i Holmestrand Sardine Co.

Johan hadde i sin periode som industrileder flere nasjonale verv innen Hermetikk industrien. Han ble bla utnevnt i Statsråd som styremedlem i Norges Exportråd.

Han var også en periode formann i De Norske Hermetikk industriers Landsforening.

Idrettsmannen

Johans interesse for fysisk aktivitet våknet tidlig. Som mange Holmestrands gutter på 30,40 og 50-tallet var fotball og bryting sterke miljøer og store aktiviteter. At Johan har en lang og allsidig fotball-karriere bak seg vet mange, men at han også i sin ungdom var en habil bryter er mindre kjent.

Som Johan forteller;” mor mi likte ikke bryting, det er å sloss Johan” sa hun!

Men, Johan fikk faren sin støtte, og han oppnådde gode resultater, som kretsmester i 1952 og den første HIF bryteren som fikk napp i Herningpokalen 1948. Han ble også distriktmester for Vestfold/Grenland i 1951.

Brytemiljøet i Holmestrand på den tiden inneholdt kjente navn som Rolf ”Jompa” Syvertsen, Knut Andersen og Erling Pedersen bla.

Men, som nevnt, det ble fotballen som etterhvert overtok, og Johan startet som guttespiller for HIF i 1945. Han debuterte på A-laget til HIF i 1948 og spilte sin siste senior kamp i 1963. Totalt spilte han 269 kamper på A-laget.

Johan forlot ikke fotball banen etter det, og sin siste Old-boys kamp spilte han i 1995, 64 år gammel!!

Men, Johan var ikke bare en aktiv spiller/bryter, han ble raskt også en idretts administrator. Han satt i flere år som formann i fotballgruppa, og fra 1967 satt han i 10 år som formann i Holmestrand Idrettsforenings hovedstyre.

Han har også hatt verv innen styrene i Vestfold Fotballkrets og Vestfold Idrettskrets.

Johan Svele er tildelt Gullmerket for sin innsats i HIF.

Politikeren

Som om ikke alt nevnt så langt skulle være nok, har Johan også en lengere periode vært aktiv inne politikken i Holmestrand kommune. Det startet i slutten av 60-årene, og han kom inn som varamann til bystyret i 1971, som representant for Høyre.

Hans politiske karriere toppet seg da han ble valgt til ordfører i perioden 1999 – 2003.

Kommentar

Denne korte gjennomgang av deler av Johan Svele sin historie, viser til fulle hans store engasjement innen flere av vårt samfunns viktigste arenaer, industri/handel, politikk og kultur/idrett . Han har i sannhet vært en samfunnsbygger for vår kommune gjennom hele livet.